Հարթմնի երազ

«Հարթմնի երազ» (սկզբնապես հեղինակը նախատեսել է վերնագրել «Monna Primavera», ), անգլիացի պրեռաֆայելիտ նկարիչ Դանթե Գաբրիել Ռոսսետտիի նկարը՝ ստեղծված 1880 թվականին։ Նկարում պատկերված է Ջեյն Մորիսը՝ նստած սոսու ճյուղի վրա և պահելով ցախակեռասի շյուղ, որը սիրո վիկտորյական խորհրդանիշն էր, ինչը կարող էր հղում լինել նկարչի և բնորդուհու միջև ծագած գաղտնի սիրավեպին: Ներկայումս նկարը գտնվում է Վիկտորիայի և Ալբերտի թանգարանի հավաքածուում։

Տեղեկություն նկարի մասին 

1878 թվականին Ռոսսետտին ավարտել է իր գաղտնի սիրեցյալ Ջեյն Մորիսի՝ նկարիչ և հրատարակիչ Ուիլյամ Մորիսի կնոջ դիմանկարի պաստեղային էսքիզը: Ավելի վաղ Ջեյնը կեցվածք էր ընդունել Ռոսսետտիի մի շարք այլ աշխատանքների համար, ներառյալ «Պրոզերպինայի»: Էսքիզը կախված է եղել նկարչի արվեստանոցի բուխարու վերևում: Սկզբնապես ապագա նկարի անվանումը եղել է «Monna Primavera» կամ «Vanna Primavera», հավանաբար վերցված են եղել Դանթե Ալիգիերիի «Նոր կյանք» բանաստեղծությունից: Իր շատ աշխատանքների համար Ռոսսետտին գրել է սոնետներ, «Հարթմնի երազը» բացառություն չի եղել:

Նկարիչն նկարի վրա արած աշխատանքների առաջին արդյունքից գոհ չի եղել, այդ իսկ պատճառով մի քանի անգամ վերափոխել է այն։ Ջեյն Մորիսին ուղղված իր նամակում նա ներողություն է խնդրել այն բանի համար, որ պատկերել է այլ բնորդուհու ոտքեր:

Նկարում Ջեյն Մորիսը կանաչ հանդերձանքով նստած է սոսու ճյուղի վրա և ձեռքին պահում է ցախակեռասի շյուղ։ Վիկտորյական դարաշրջանում ցախակեռասն արվեստում համարվել է սիրո խորհրդանիշը, դրա պատկերումը նկարում կարող է հղում ծառայել գաղտնի սիրավեպին, որը ծագել էր նկարչի և նրա ամուսնացած բնորդուհու միջև: Ջեյն Մորիսը պատկերված է ամբողջ հասակով, ինչը բնութագրական չէ Ռոսսետտիի ստեղծագործության վերջին շրջանին։

Ռոսսետտին նկարը 700 գինեյով վաճառել է հավաքորդ Կոնստանտին Ալեքսանդր Իոնիդեսին: Դեռևս ստեղծագործության վրա աշխատելիս նկարիչը նամակագրության մեջ է եղել գնորդի հետ, որում խոստովանել է, որ աշխատանքը կլինի իր նկարների մեջ լավագույններից մեկը, ինչպես նաև հստակ հրահանգներ է տվել, թե որտեղ կախել նկարը՝ հատակից մինչև շրջանակ տարածությունը, ինչպես նաև թե ինչպիսին պետք է լինի աշխատանքի լուսավորությունը: 1900 թվականին Կոնստանտին Ալեքսանդր Իոնիդեսը նկարը փոխանցել է Վիկտորիայի և Ալբերտի թանգարանին:

Ծանոթագրություններ

Գրականություն 

 
 
 
 

Դանթե Գաբրիել Ռոսսետտիի նկարներ
1880 նկարներ
Կանանց դիմապատկերներ
Վիկտորիայի և Ալբերտի թանգարանի նկարներ